Nova zgrada vlade RS ambijent za odluke mira
Izgradnja administrativnog centra vlade RS trajala dvije godine uz cijenu od skoro 230 miliona maraka
”Administrativni centar Vlade Republike Srpske predstavlja simbol ovog entiteta, Banjaluke i svih dobrih ljudi i biće otvoren za sve. U njemu će biti predsjednici vlada i ministri koji će se mijenjati i odlaziti, a objekat će ostati ljudima Republike Srpske” - istakao je na današnjoj ceremoniji otvaranja nove zgrade vlade Republike Srpske premijer Milorad Dodik. Gospodin Dodik je takođe naglasio: ”Zato sam i sretan što je meni i ovoj generaciji ljudi koji žive ovdje pripala čast da, zajedno sa svojim saradnicima, otvorim ovaj objekat i da svima kažem da ćemo i dalje raditi na dobrobiti, stabilnosti i prosperitetu i Republike Srpske i, naravno, Bosne i Hercegovine. Iz ovog objekta će samo izlaziti odluke mira, odluke uspjeha, a nikada odluke rata ili destabilisanja.“ Član Predsjedništva Bosne i Hercegovine Nebojša Radmanović je, u obraćanju brojnim zvanicama, naglasio da od danas 21.novembar neće biti samo poznat kao dan potpisivanja Dejtonskog sporazuma. ”Ovaj datum biće od danas značajan i po otvaranju administrativnog centra Republike Srpske. Svaki uspjeh, ma gdje u Bosni i Hercegovini ostvaren, mora biti radost za bosanskohercegovačke građane. Siguran sam da se, pored građana Banjaluke i Republike Srpske, i širom Bosne i Hercegovine raduju što je izgrađen ovakav administrativni centar.“ ”Srbija u ovom trenutku insistira na tome da jedan važan međunarodni dokument, rezolucija Ujedinjenih nacija 1244 koja se tiče statusa Kosova u okviru Srbije, a ne izvan nje, mora biti poštovana. Isto tako, Srbija, kao potpisnik i garant Daytonskog mirovnog sporazuma, čvrsto insistira na tome da se sporazum mora poštovati o onom bitnom delu kojim predviđa da, uz postojanje Bosne i Hercegovine kao međunarodno priznate države, tu državu čine dva ravnopravna entiteta.” Novo administrativno sjedište vlade Republike Srpske raspolaže korisnom površinom sa nešto više od 49.000 kvadratnih metara, od čega je 23 hiljade u vladinoj zgradi od 17 spratova. Izgradnja tog kompleksa, u okviru koga se nalazi i trg sa četiri fontane, trajala je dvije godine, a cijela investicija, prema još nepotvrđenim podacima koštala je oko 227 miliona konvertibilnih maraka.